Рединг
Рединг (, произнася се []) е голям град и автономна самоуправляваща се единица в област Бъркшър в Югоизточна Англия. Градът се намира в долината на Темза при вливането на река Кенет в река Темза и на основната железопътна линия на Great Western Railway и на магистрала М4.

Рединг се намира на 36 мили (58 км) на изток от Суиндън, 24 мили (39 км) южно от Оксфорд и 36 мили (58 км) западно от централен Лондон.

Община Рединг има 155 700 жители (2011 г.). Градът е по-голямата част от градския регион Рединг/Уокингам, в който живеят 369 804 жители (2001 г.). Градът има двама депутати, представящи жителите му в долната камара на парламента. Депутати от Рединг са присъствали във всеки парламент от 1295 г. насам. Рединг е официален областен град на Бъркшър от 1867 г., преди това е споделял титлата областен град с Абингдън.

Рединг е заселен през VIII век и е важен център през Средновековието заради Редингското абатство, което е било манастир със силни кралски връзки. Градът е силно засегнат от Английската революция (1642 – 1651) заради дълга обсада, която пречи на търговията и развитието и играе основна роля в Славната революция от 1688 г., когато единствената основна военна битка за цялата революция се провежда по улиците на града. През XIX век през града е построена железопътната линия Great Western Railway, което способства за развитието на бизнеса на пивоварните, пекарните и производството на семена за разсад.

Рединг е търговски център с основни дейности в областта на информационните технологии и застраховането и въпреки близостта си до Лондон в града работят повече извънградски жители, отколкото жители на града пътуват за работа извън града.

Градът е основен търговски център за голяма част на долината на Темза и е седалище на Редингския университет. Всяка година в града се провежда Редингският фестивал, един от най-големите музикални фестивали в Англия. В града е седалището на отборите ФК Рединг и Лондон Айриш ръгби юнион, а над 15 000 души всяка година участват в Редингския полумаратон.

Спорт 
Представителният футболен отбор на града се нарича ФК Рединг.

Личности 
 Родени
 Джордж Александър (1858 – 1918), актьор
 Ричард Бърнс (1971 – 2005), автомобилен състезател
 Сам Мендес (р. 1965), режисьор и продуцент
 Кейт Мидълтън (р. 1982), съпруга на принц Уилям
 Майк Олдфийлд (р. 1953), музикант и композитор
 Джон Сайкс (р. 1959), музикант
 Нийл Уеб (р. 1963), футболист
 Хюбърт Уилис (1876 – 1933), актьор
 Кейт Уинслет (р. 1975), киноактриса

 Починали
 Дейвид Байрън (1947 – 1985), певец

Побратимени градове 
  Клонмел, Република Ирландия
  Дюселдорф, Германия

Външни препратки 
 Уебсайт на града